b'\n_START_ARTICLE_\nFrank CFA\n_START_PARAGRAPH_\nFrank CFA (v franco\xc5\xa1\xc4\x8dini: franc CFA [f\xca\x81\xc9\x91\xcc\x83 se\xc9\x9bf\xc9\x91], pogovorno le franc) je poimenovanje dveh uradnih valut, ki se uporabljata v ve\xc4\x8d afri\xc5\xa1kih dr\xc5\xbeavah: zahodnoafri\xc5\xa1ki in srednjeafri\xc5\xa1ki frank FCA. Uradno gre za dve lo\xc4\x8deni valuti, vendar sta v praksi medsebojno zamenljivi. Teoreti\xc4\x8dno bi lahko valuti imeli razli\xc4\x8dno vrednost, \xc4\x8de bi se tako odlo\xc4\x8dile lokalne oblasti ali Francija. Za obe valuti jam\xc4\x8di francoska zakladnica. _NEWLINE_Obe vrsti franka CFA imata fiksni menjalni te\xc4\x8daj z evrom: 100 frankov CFA = 1 (biv\xc5\xa1i) francoski frank = 0,152449 \xe2\x82\xac oziroma 1 \xe2\x82\xac = 655,957 frankov CFA._NEWLINE_Mednarodna oznaka po ISO 4217 za srednjeafri\xc5\xa1ki frank CFA je XAF in za zahodnoafri\xc5\xa1ki frank CFA XOF.\n_START_SECTION_\nUporaba\n_START_PARAGRAPH_\nFranke CFA uporablja kot uradno valuto 14 dr\xc5\xbeav, in sicer 12 biv\xc5\xa1ih francoskih kolonij v zahodni in srednji Afriki ter Gvineja Bissau (biv\xc5\xa1a portugalska kolonija) in Ekvatorialna Gvineja (biv\xc5\xa1a \xc5\xa1panska kolonija). Teh 14 dr\xc5\xbeav ima skupno 147,5 milijona prebivalcev (podatek iz leta 2013) in skupen bruto dru\xc5\xbebeni proizvod 166,6\xc2\xa0milijarde ameri\xc5\xa1kih dolarjev (leta 2012).\n_START_SECTION_\nKritike\n_START_PARAGRAPH_\nFrank CFA je kot valuta dele\xc5\xbeen kritik, da nerazvitim dr\xc5\xbeavam francoske zahodne Afrike onemogo\xc4\x8da lastno gospodarsko planiranje, saj je bila njihova valuta prej vezana na francoski frank, danes pa na evro in da denarno politiko teh dr\xc5\xbeav potemtakem narekuje Evropska centralna banka. Drugi se s tem ne strinjajo in menijo, da pomaga ohranjati stabilno valuto ter tako omogo\xc4\x8da nemoteno blagovno izmenjavo teh dr\xc5\xbeav s Francijo. Evropska unija je leta 2008 izvedla svojo oceno vezave franka CFA na evro ter ugotovila, da so koristi za ekonomsko integracijo znotraj in zlasti med obema obema monetarnima zvezama s frankom CFA majhne, vendar pa ima vezava franka CFA na francoski frank in po letu 1999 na evro pozitivne u\xc4\x8dinke na makroekonomsko stabilnost v teh dveh regijah.\n_START_SECTION_\nPoimenovanje\n_START_PARAGRAPH_\nMed letoma 1945 in 1958 je kratica CFA pomenila Colonies fran\xc3\xa7aises d\'Afrique ("Francoske kolonije Afrike"), po letu 1958, ko je bila ustanovljena peta francoska republika, in do za\xc4\x8detka 60-ih let prej\xc5\xa1njega stoletja, do osamosvojitve teh afri\xc5\xa1kih dr\xc5\xbeav, pa je bila to kratica za Communaut\xc3\xa9 fran\xc3\xa7aise d\'Afrique ("Francoska skupnost Afrike"). Od osamosvojitve afri\xc5\xa1kih dr\xc5\xbeav kratico CFA razlagajo kot Communaut\xc3\xa9 Financi\xc3\xa8re Africaine ("Afri\xc5\xa1ka finan\xc4\x8dna skupnost"), v splo\xc5\xa1ni rabi pa ima dva pomena (glej spodaj).\n_START_SECTION_\nUvedba\n_START_PARAGRAPH_\nFrank CFA so uvedli 26. decembra 1945, skupaj s frankom CFP. Vzrok njuni uvedbi je bil \xc5\xa1ibek polo\xc5\xbeaj francoskega franka takoj po drugi svetovni vojni.\n_START_SECTION_\nInstitucije\n_START_PARAGRAPH_\nStrogo gledano obstajata dve razli\xc4\x8dni valuti z nazivom frank CFA: zahodnoafri\xc5\xa1ki frank CFA (koda valute po ISO 4217: XOF) in srednjeafri\xc5\xa1ki frank CFA (XAF). V franco\xc5\xa1\xc4\x8dini se pri obeh valutah razlikuje tudi pomen kratice CFA. Za obe valuti velja isti menjalni te\xc4\x8daj z evrom (1 evro = 655,957 XOF = 655,957 XAF) in za obe jam\xc4\x8di francoska zakladnica (Tr\xc3\xa9sor public), vendar se zahodnoafri\xc5\xa1ki frank CFA uradno ne more uporabljati v srednjeafri\xc5\xa1kih dr\xc5\xbeavah in obratno, srednjeafri\xc5\xa1ki frank ne v zahodnoafri\xc5\xa1kih dr\xc5\xbeavah.'